**Casino Royale** on vuonna 2006 ensi-iltansa saanut EON Productionsin *James Bond* -elokuvasarjan 21. osa, jonka pääosaa, kuvitteellista MI6-agentti James Bondia, näyttelee ensimmäistä kertaa Daniel Craig. Elokuvan on ohjannut Martin Campbell ja sen ovat käsikirjoittaneet Neal Purvis, Robert Wade sekä Paul Haggis. Se on kolmas Ian Flemingin samannimiseen romaaniin perustuva elokuva. *Casino Royale* sijoittuu Bondin agenttiuran alkuun, juuri kun tämä on saanut "luvan tappaa". Bond saa tehtäväkseen pakottaa terrorismin rahoittajan, Le Chiffren, vararikkoon voittamalla tämän korkeiden panosten pokeripelissä. Elokuvan tarinakaari jatkuu elokuvaan *007 Quantum of Solace* (2008).

*Casino Royale* käynnistää elokuvasarjan uudelleen vakiinnuttaen uuden aikajanan ja juonellisen rungon, mikä antaa elokuvalle mahdollisuuden esittää Bond haavoittuvaisempana ja kokemattomampana.

*Casino Royale* sai ensi-iltansa Lontoossa 14. marraskuuta 2006. Se sai enimmäkseen myönteisen vastaanoton kriitikoiden korostaessa Craigin suoritusta ja Bondin hahmon uudelleenkeksimistä. Elokuva tuotti yli 599 miljoonaa dollaria lipputuloja ja siitä tuli kaikkein eniten tuottanut *James Bond* -elokuva ennen elokuvan *007 Skyfall* (2012) ilmestymistä.

Juoni
-----

Elokuvan päähenkilö on James Bond, jota näyttelee Daniel Craig. Kohtaus elokuvasta.
James Bond on Prahassa tehtävänään eliminoida Dryden-niminen MI6-osastopäällikkö (Malcolm Sinclair), joka on laittomasti myynyt Britannian valtionsalaisuuksia terroristeille. Bondin onnistuessa tappamaan Drydenin ja hänen kätyrinsä Fisherin, hänet ylennetään 00-agentiksi ja hänelle annetaan "lupa tappaa". Kansainvälisille terroristeille työskentelevä rikollinen pankkiiri Le Chiffre (Mads Mikkelsen) tapaa ugandalaisen sotaherran Steven Obannon (Isaac de Bankolé) ja tallettaa tämän sadan miljoonan Yhdysvaltain dollarin arvoisen omaisuuden "suojelukseensa". Obannon tietämättä Le Chiffre käyttää varoja rahoittaakseen terrori-iskuja. 

Madagaskarilla Bondin tehtävänä on napata Mollaka-niminen kansainvälinen pommimies (Sébastien Foucan). Mollaka pakenee paikalta ja Bond jahtaa häntä suurlähetystöön, jossa hän joutuu tappamaan pommimiehen ja räjäyttämään osan rakennuksesta voidakseen paeta sotilailta. Valvontakamera ottaa kuvamateriaalia tapauksesta, jolloin Bondin salaisena pidetty tehtävä paljastuu maailman tiedotusvälineille ja saa MI6:n johtajan M:n (Judi Dench) epäilemään Bondin kykyjä. Saadessaan haltuunsa Mollakan matkapuhelimen, Bond paljastaa Mollakan työskennelleen Bahamalla asustavalle terroristille Alex Dimitriosille (Simon Akbarian). Bahamalla Bond viettelee Dimitriosin vaimon Solangen (Caterina Murino), joka paljastaa aviomiehensä matkustaneen Miamiin. Miamissa Bond tappaa Dimitriosin, mutta hänelle paljastuu, että Dimitriosin kätyri nimeltään Carlos (Claudio Santamaria) yrittää tuhota Skyfleet-lentoyhtiön kehittelemän uudenlaisen matkustajalentokoneen prototyypin Miamin kansainvälisellä lentoasemalla. Bond kuitenkin onnistuu tappamaan Carlosin ajoissa. 

M kertoo Bondille Dimitriosin työskennelleen Le Chiffrelle, joka oli myynyt lyhyeksi Skyfleetin osakkeita ja määrännyt lentokoneen tuhottavaksi, jotta hän voisi tehdä rahaa Skyfleetin kurssilaskulla. Bondin estäessä koneen tuhoutumisen Le Chiffre on menettänyt Obannon tallettamat rahavarat ja pyrkii voittamaan montenegrolaisella Casino Royale -kasinolla pidettävän pokeriturnaukseen saadakseen itselleen tarvittavat rahat maksaakseen velkansa Obannolle. MI6:n parhaimpana pokeripelaajana Bond lähetetään Casino Royaleen, jottei pankkiiri onnistuisi voittamaan; mikäli Le Chiffre häviää, hänellä ei ole enää piilopaikkaa ja MI6 kykenee kaappaamaan hänet kuulusteluja varten. Bond matkustaa Casino Royaleen seuralaisenaan Britannian valtiovarainministeriön kirjanpitäjä Vesper Lynd (Eva Green), joka myöntää Bondille kymmenen miljoonan punnan luoton korttipeliä varten. 

Bond, Le Chiffre ja joukko muita varakkaita korttipelaajia kilpailevat toisiaan vastaan. Väliajalla Le Chiffre kohtaa hotellihuoneessaan Obannon, joka kertoo tietävänsä rahojensa menetyksestä ja uhkaa rankaisevansa Le Chiffreä, mutta pankkiiri onnistuu vakuuttamaan Obannon siitä, että hän voittaa turnauksen ja maksaa velkansa takaisin. Obannon poistuessa hotellihuoneesta Bond ja Lynd varjostavat häntä, mutta heidän paljastuttua porraskäytävässä tapahtuva lyhyt taistelu päättyy Obannon kuolemaan. Väliajan päätyttyä Bond palaa muiden pelaajien tavoin jatkamaan peliä, mutta varmistaakseen voittonsa Le Chiffre myrkyttää hänet. Bond selviytyy myrkytyksestä autonsa varustukseen kuuluvan lääkkeen ansiosta. 

Pokeriturnauksen jaossa Bond tippuu pelistä, mutta CIA-agentti Felix Leiterin (Jeffrey Wright) ostaessa Bondin takaisin turnaukseen hän voittaa pelin. Le Chiffre kidnappaa Lyndin, jolloin Bond aloittama takaa-ajo päättyy auto-onnettomuuteen hänen väistäessään tielle makaamaan jätettyä Lyndia. Le Chiffre vie Bondin ja Lyndin varastorakennukseen, missä hän ruoskii Bondia (herkälle alueelle) ja käskee tätä kertomaan rahoja suojaavan pankkitilin salasanan. Vaitiolon takia Le Chiffre aikoo kastroida Bondin, mutta samalla hetkellä paikalle saapuu kansainvälisten terroristien edustaja, herra White (Jesper Christensen). Le Chiffre lupaa hankkivansa rahat, mutta White tappaa hänet pistoolilla. Bond menettää tajuntansa. 

Bondin herätessä sairaalassa Italian Como-järvellä, hänelle kerrotaan, että joku tappoi Le Chiffren kätyreineen, ja että ainoastaan Bondin ja Lyndin sallittiin säilyä hengissä. Bond tunnustaa rakkautensa Lyndiä kohtaan ja lähettää M:lle sähköpostilla ilmoituksen, jossa hän on päättänyt lopettaa työnsä MI6:ssa. Bond ja Lynd lähtevät romanttisille lomalle Venetsiaan, missä Bondille selviää, että Casino Royalelta voitettuja rahoja ei olekaan siirretty valtiovarainministeriön pankkitilille. Lynd katoaa salaperäisesti, mutta Bond jäljittää hänet syrjäiseen rakennukseen, jossa Lynd luovuttaa Casino Royalelta voitetut rahat sisältävän salkun Gettler-nimisen miehen (Richard Sammel) johtamille terroristeille. Bond yrittää estää terroristeja, mutta joutuu tulitaisteluun, jonka aikana hän ampuu rakennusta veden pinnalla kannattelevat kellukkeet. Bond onnistuu tappamaan kaikki terroristit, mutta epätoivoiselta vaikuttava Lynd pyytää Bondilta antamaan hänelle anteeksi ja lukitsee itsensä hissikoppiin, joka uppoaa veteen rakennuksen vajotessa kanaaliin. Bond tuo naisen veden pinnalle, mutta Lynd on jo ehtinyt hukkua. Bond katkeroituu ja tuntee itsensä petetyksi, koska hänen rakastamansa nainen on tehnyt itsemurhan. M ottaa Bondiin yhteyttä ja kertoo, että Lyndiä oli kiristetty: hänen poikaystävänsä on vangittu ja uhattu tappaa, ellei hän tee kuten on käsketty. M toteaa myös, että uusien tiedustelutietojen perusteella Lynd olisi vaihtanut rahat siihen, että kansainväliset terroristit säästäisivät Bondin hengen.

Bond löytää Lyndille kuuluneen matkapuhelimen, jossa ovat Whiten nimi ja osoitetiedot hänen löytämisekseen. White saapuu huvilaansa mukanaan Casino Royalesta voitetut rahat. Vastatessaan odottamattoman puhelinsoittoon hän joutuu ammutuksi jalkaan. Soittaja ja ampuja osoittautuvat UMP-konepistoolilla aseistautuneeksi Bondiksi, joka ilmestyy paikalle ja esittelee itsensä Whitelle kuuluisalla lausahduksellaan: "Nimeni on Bond. James Bond."

Näyttelijät
-----------

|  |  |  |
| --- | --- | --- |
|  Daniel Craig   | … |  James Bond, lupaava mutta röyhkeä ja kokematon MI6-vakooja, joka on äskettäin ylennetty 00-agentiksi.
  |
|  Eva Green   | … |  Vesper Lynd, valtiovarainministeriön kirjanpitäjä, joka lähetetään Bondin seuralaiseksi ja tarkkailijaksi Casino Royaleen.
  |
|  Mads Mikkelsen   | … |  Le Chiffre, kansainvälisille terroristeille työskentelevä pankkiiri, joka on etevä pokerinpelaaja.
  |
|  Judi Dench   | … |  M, MI6:n johtaja, joka on vastuussa kaikista 00-agenteista.
  |
|  Jeffrey Wright   | … |  Felix Leiter, hiljainen CIA-agentti, jonka Yhdysvaltain hallitus on lähettänyt Casino Royaleen.
  |
|  Giancarlo Giannini   | … |  Rene Mathis, Bondin yhteyshenkilö Casino Royalessa.
  |
|  Caterina Murino   | … |  Solange Dimitrios, Alex Dimitriosin vaimo, jonka Bond viettelee.
  |
|  Simon Akbarian   | … |  Alex Dimitrios, Le Chiffrelle työskentelevä terroristi.
  |
|  Isaach De Bankolé   | … |  Steven Obanno, ugandalainen sotaherra ja kapinallisjohtaja.
  |
|  Jesper Christensen   | … |  Herra White, kansainvälisten terroristien salamyhkäinen edustaja.
  |
|  Ivana Miličević   | … |  Valenka, Le Chiffren naisseuralainen.
  |
|  Sébastien Foucan   | … |  Mollaka, akrobaattinen pommimies, jota Bond jäljittää Madagaskarilla.
  |
|  Ludger Pistor   | … |  Mendel, sveitsiläinen pankkiiri, joka tallettaa kaikki Bondin voitot Casino Royalessa.
  |
|  Claudio Santamaria   | … |  Carlos, Alex Dimitriosille työskentelevä pommimies.
  |
|  Clemens Schick   | … |  Kratt, Le Chiffren henkivartija.
  |
|  Malcolm Sinclair   | … |  Dryden, korruptoitunut MI6-agentti, joka on myynyt brittihallituksen salaisuuksia terroristeille.
  |
|  Daud Shah   | … |  Fisher, Drydenin kätyri.
  |
|  Richard Sammel   | … |  Gettler, herra Whitelle työskentelevä salamurhaaja, jonka Bond kohtaa Venetsiassa.
  |
|  Veruschka von Lehndorff   | … |  kreivitär von Wallenstein (cameo)
  |

Tuotanto
--------

Daniel Craig Venetsiassa *Casino Royalen* kuvausten aikana.
Kun EON Productions 1960-luvun alussa neuvotteli Ian Flemingin kanssa Bond-kirjojen tekijänoikeuksista, studio sai luvan käyttää elokuvissaan kaikkien Flemingin romaanien nimiä, poikkeuksena *Casino Royale*. Vuonna 1999 studio kuitenkin neuvotteli luvan *Casino Royalen* nimen käytöstä, joskin elokuvan käsikirjoittaminen alkoi vasta vuoden 2004 loppupuolella. Käsikirjoittamisesta vastasivat kaksi muutakin Bond-elokuvaa käsikirjoittaneet Neal Purvis ja Paul Wade, ja lisäksi työhön palkattiin Paul Haggis, joka oli aikaisemmin käsikirjoittanut kriitikoiden kiittämän draamaelokuvan *Crash*. 

Ennen lopullista näyttelijävalintaa arvuuteltiin, kenestä tulisi uusi James Bondin näyttelijä,  ja loppuvuodesta 2005 vahvistettiin, että Bondia esittäisi Daniel Craig, josta tuli ensimmäinen englantilainen Bond-näyttelijä sitten Roger Mooren. 

Vaaleahiuksisen Craigin valinta päärooliin ei kuitenkaan miellyttänyt innokkaimpia Bond-faneja, joiden mukaan Bondin kuuluisi olla tummahiuksinen ja kookas. osoittaakseen tyytymättömyytensä he alkoivat yllyttää elokuvayleisöä boikotoimaan elokuvaa ja antoivat Craigille hiustensa värin vuoksi pilkkanimen "James Blond". Tämän vuoksi syntyi epäilyjä, joiden mukaan *Casino Royalen* julkaiseminen tulisi olemaan riski ja elokuva saattaisi osoittautua tappiolliseksi. Craig itse sanoi, ettei hän alun perin edes halunnut Bondin näyttelijäksi.

Bondin näyttelijän varmistuessa tuottajat alkoivat etsiä Bond-tyttö Vesper Lyndin näyttelijää. Angelina Jolie ja Charlize Theron olivat ehdokkaita, kuten myös belgialainen Cécile de France ja ranskalainen Audrey Tautou. Alkuvuodesta 2006 Vesper Lyndin esittäjäksi ilmoitettiin ranskalaisnäyttelijä Eva Green.

Elokuvaa kuvattiin Bahamalla, Italiassa, Tšekissä ja Britanniassa. Elokuvan tekemisen aikana useimmat Britanniassa kuvatuista kohtauksista toteutettiin Albert R. Broccoli 007 Stage -studiolla, mutta heinäkuussa 2006 syttyneessä tulipalossa studio kärsi pahoja vaurioita, joskin palolla ei ollut vaikutusta kuvausten aikatauluun. Bahamalla kuvatut kohtaukset kuvattiin hylätyssä lentotukikohdassa Paradise Islandilla. Casino Royale -kasinon kohtaukset kuvattiin Grandhotel Pupp -nimisessä loistohotellissa Tšekin Karlovy Varyssa. Erään toimintakohtauksen kuvausten aikana Craig loukkaantui ja menetti kaksi hammasta. *Casino Royale* on tähän mennessä toiseksi kallein tuotettu Bond-elokuva*lähde?*.

Vastaanotto
-----------

*Casino Royalen* ensi-ilta järjestettiin 14. marraskuuta 2006 Britanniassa, ja siihen osallistuivat kuningatar Elisabet II, Edinburghin herttua prinssi Philip sekä tuhansia innokkaita Bond-faneja. Britanniassa elokuva oli ylivoimaisesti viikonlopun katsotuin. Yhdysvalloissa, jossa elokuvaa esitettiin yhteensä 3434 valkokankaalla, *Casino Royale* hävisi katsojamäärissä *Happy Feet* -animaatioelokuvalle ja oli viikonlopun toiseksi katsotuin.

Suomessa Casino Royale menestyi erinomaisesti. Elokuva sai ensi-iltaviikonloppuna 71 000 katsojaa, ja elokuvalippuja myytiin yli 620 000 eurolla. Ennakkonäytöksen kanssa kokonaiskatsojamäärä oli yli 85 000, mikä on kaikkien aikojen kuudenneksi paras avaustulos Suomessa. Casino Royale peittosi edeltäjänsä *Kuolema saa odottaa* 20 000 katsojalla. *Casino Royalen* oli nähnyt maaliskuun 2007 loppuun mennessä jo yli puoli miljoonaa katsojaa. Casino Royale on kaikkien aikojen kuudenneksi tuottoisin elokuva Suomen elokuvateattereissa. *Casino Royale* keräsi lipputuloja runsaat 4 240 000 euroa. Elokuvan avaustulos oli kaikkien aikojen paras Bond-avaus Suomessa. Joulukuussa 2006 *Casino Royalesta* tuli maailmanlaajuisesti tuottoisin Bond-elokuva. Se on kaikkien aikojen 91. menestynein elokuva.

Elokuva on saatavissa myös DVD-versiona. Suomessa elokuva esitettiin televisiossa ensimmäisen kerran 18. lokakuuta 2010.

Yksi elokuvan autostunteista pääsi Guinnessin ennätystenkirjaan.

### Arvostelut

Elokuvakriitikot antoivat elokuvasta enimmäkseen positiivista palautetta. Kriitikot kehuivat näyttelijöiden, varsinkin Daniel Craigin, roolisuorituksia, ja totesivat elokuvan väkivaltaisen ja tietynlaiseen realismiin pyrkivän visuaalisen tyylin toimivan edukseen. Arvostelijat myös sanoivat pitävänsä elokuvaa aikaisempia Bond-elokuvia paremmin ja sujuvammin käsikirjoitettuna. Toisaalta eräiden kriitikkojen mielestä elokuva oli liian pitkä ja huonosti rytmitetty.*lähde?*

Metacriticissä elokuvakriitikoiden antamien arvosanojen keskiarvo oli 80 prosenttia.

Suomalainen elokuvatoimittaja Kalle Kinnunen sanoi vuonna 2012 Bond-elokuvaa *007 Skyfall* arvostellessaan pitävänsä *Casino Royalea* sarjan parhaana elokuvana: "Sen [*Casino Royale*] lopussa huomasin hetken ajan uskovani, että James Bond on oikea, tunteva ihminen ja pahassa pulassa… *Casino Royale* oli massiivinen, oopperamaisen mahtaileva tragedia ja puhalsi elokuvasarjaan uuden elämän."

Musiikki
--------

Sony Classical julkaisi *Casino Royalen* ääniraidan marraskuussa 2006. Kappaleiden sävellyksestä vastasi David Arnold, joka sävelsi musiikkia Bond-elokuviin neljättä kertaa. Ääniraidan kappaleiden kokonaispituus on 74:20. 

Elokuvan tunnuskappale on yhdysvaltalaisen rocklaulaja Chris Cornellin säveltämä ja laulama "You Know My Name". Kappale on elokuvien *007 rakastettuni* ja *Octopussy – mustekala* kappaleiden "Nobody Does It Better" ja "All Time High" jälkeen ensimmäinen Bond-teemakappale, jossa elokuvan nimeä ei mainita; kappaleen sanoitukset kuitenkin sisältävät viittauksia kasinopeleihin, joita elokuvan juoni käsittelee.

### Kappaleet

Elokuvan ääniraidalla ovat seuraavat kappaleet:

|  |  |
| --- | --- |
| * African Rundown (6:52)
* Nothing Sinister (1:27)
* Unauthorised Access (1:08)
* Blunt Instrument (2:22)
* CCTV (1:30)
* Solange (0:59)
* Trip Aces (2:06)
* Miami International (12:43)
* I’m The Money (0:27)
* Aston Montenegro (1:03)
* Dinner Jackets (1:52)
* The Tell (3:23)
* Stairwell Fight (4:12)
 | * Vesper (1:44)
* Bond Loses It All (3:56)
* Dirty Martini (3:49)
* Bond Wins It All (4:32)
* The End of an Aston Martin (1:30)
* The Bad Die Young (1:18)
* City of Lovers (3:30)
* The Switch (5:07)
* Fall of a House in Venice (1:53)
* Death of Vesper (2:50)
* The Bitch is Dead (1:05)
* The Name’s Bond… James Bond (2:49)
 |

Laitteet
--------

| Laite | Kuvaus |
| --- | --- |
| Aston Martin DB5 | Urheiluauto, jonka Bond voittaa pokeripelissä Dimitriosilta. Nähty aikaisemmin elokuvissa *007 ja Kultasormi*, *Pallosalama*, *007 ja kultainen silmä* sekä *Huominen ei koskaan kuole*. |
| Aston Martin DBS | Bondin käyttämä erikoisvarusteltu urheiluauto. |
| Mikrosiru | Asennettiin Bondiin, jotta MI6 kykenisi paikantamaan hänet ja tarkkailemaan hänen elintoimintojaan. |
| Pelastuspakkaus | Aston Martin DBS:n varustukseen kuuluva pakkaus, jossa on muiden muassa vastamyrkkyä ja sydämentahdistin. Käytettiin Montenegrossa. |
| Walther P99 | Bondin henkilökohtainen käsiase. Varustettu äänenvaimentimella. |

Tapahtumapaikat
---------------

### Elokuva

* Praha, Tšekki
* Mbale, Uganda
* Madagaskar
* Lontoo, Britannia
* Paradise Island, Bahama
* Miami, Florida, Yhdysvallat
* Montenegro
* Como-järvi, Italia
* Venetsia, Italia

### Kuvaukset

* Albert R. Broccoli 007 Stage, Pinewood Studios, Britannia
* Praha, Tšekki
* Bahama
* Lontoo
* Venetsia, Italia

Lähteet
-------

1. ↑  Casino Royale *Box Office Mojo*. Viitattu 31.8.2020. (englanniksi)
2. ↑  Bryner, Jeanna: Movie Review: New James Bond Proves Worthy of Double-0 Status  16.11.2006. Space.com. Viitattu 25.7.2015. (englanniksi)
3. ↑  Devin Zydel, Barbara Broccoli On Bond, Daniel Craig, *Casino Royale*, And More, Commanderbond.net, 13.2.2007 (englanniksi) (Archive.org)
4. ↑  Seuraava James Bond yhä haussa, Nyt.hs.fi, Elokuva (Archive.org)
5. ↑  Craig varmistui uudeksi Bondiksi, Nyt.hs.fi, Elokuva (Archive.org)
6. ↑  Bond-fanit yllyttävät boikotoimaan 007-filmiä, Nyt.hs.fi, Elokuva (Archive.org)
7. ↑  Daniel Craig Is Not Bond (englanniksi)
8. ↑  Sony takes a risk with Daniel Craig as the new Bond (englanniksi)
9. ↑  Daniel Craig: En halunnut Bondiksi! Viihdelehti Stara.fi
10. ↑  *Casino Royale* Bond Girl Candidates (englanniksi)
11. ↑  Exclusive: The New Bond Girls! (Arkistoitu – Internet Archive)(englanniksi)
12. ↑  Eva Green on seuraava Bond-tyttö, Nyt.hs.fi, Elokuva
13. ↑  BBC News, Fire wrecks James Bond film stage (englanniksi)
14. ↑  MI6 News, On set report from *Casino Royale* getaway chase sequence (englanniksi)
15. ↑  Uusi Bond loukkaantui kuvauksissa > Viihdelehti Stara.fi
16. ↑  BBC News | Entertainment | Stars out for Bond royal premiere (englanniksi)
17. ↑  MI6 News :: *Casino Royale* to open on 3434 screens in the USA (englanniksi)
18. ↑  Pingviinit rökittävät Bondin USA:ss, Nyt.hs.fi. Elokuva
19. ↑  *Casino Royale* rulettaa[vanhentunut linkki]
20. ↑  Casino Royalesta menestynein Bond *Iltalehti.fi*.  28.12.2006. Viitattu 7.8.2014.
21. ↑  All Time Worldwide Box Office Grosses (englanniksi)
22. ↑
23. ↑  *Casino Royale* (2006): Reviews (englanniksi)
24. ↑  Suomenkuvalehti.fi (Arkistoitu – Internet Archive)
25. ↑  SoundtrackNet : *Casino Royale* Soundtrack (Arkistoitu – Internet Archive)(englanniksi)

Aiheesta muualla
----------------

* Elokuvan virallinen kotisivusto (englanniksi)
* Apple, Trailers, *Casino Royale* (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*James Bond* -elokuvat |
| --- |
|  |
| EONProductions-elokuvat | 

|  |  |
| --- | --- |
| Sean Connery | 
* *Salainen agentti 007 ja tohtori No* (1962)
* *Salainen agentti 007 Istanbulissa* (1963)
* *007 ja Kultasormi* (1964)
* *Pallosalama* (1965)
* *Elät vain kahdesti* (1967)
* *Timantit ovat ikuisia* (1971)

 |
|  |
| George Lazenby | 
* *Hänen majesteettinsa salaisessa palveluksessa* (1969)

 |
|  |
| Roger Moore | 
* *Elä ja anna toisten kuolla* (1973)
* *007 ja kultainen ase* (1974)
* *007 rakastettuni* (1977)
* *Kuuraketti* (1979)
* *Erittäin salainen* (1981)
* *Octopussy* (1983)
* *007 ja kuoleman katse* (1985)

 |
|  |
| Timothy Dalton | 
* *007 vaaran vyöhykkeellä* (1987)
* *007 ja lupa tappaa* (1989)

 |
|  |
| Pierce Brosnan | 
* *007 ja kultainen silmä* (1995)
* *Huominen ei koskaan kuole* (1997)
* *Kun maailma ei riitä* (1999)
* *Kuolema saa odottaa* (2002)

 |
|  |
| Daniel Craig | 
* *Casino Royale* (2006)
* *007 Quantum of Solace* (2008)
* *007 Skyfall* (2012)
* *007 Spectre* (2015)
* *007 No Time to Die* (2021)

 |

 |
|  |
| Muut tuotannot | 
* *Casino Royale* (1954, televisioelokuva)
* *Casino Royale* (1967)
* *Älä kieltäydy kahdesti* (1983)
* Timothy Daltonin kolmas James Bond -elokuva (ei valmistunut)

 |

 |